Bybelskool » Oor getalle in die woestyn verhale
Halfsikkel uit die 2de eeu v.C.
Die getalle in die woestyn verhale bly ‘n raaisel. Bybelskool lesers sal onthou dat ek in my bydraes oor Eksodus 12 die volgende geskryf het om die groot getalle weerbare mans te verklaar:
Die dilemma is egter dat as jy hier in Eksodus 12 vir só ‘n betekenis kies, dan kom jy in ‘n probleem net ‘n entjie verder aan in Eksodus 38, soos Walter C Kaiser Jr in sy The Promise-Plan of God aantoon.
Dáár word geskryf oor die hoeveelheid halfsikkels silwer (‘n beka) wat vir elkeen van die 603 500 weerbare manne vir die tabernakel gegee moes word. ‘n Gebruik wat tot in Jesus se tyd gehandhaaf is deurdat mans ‘n halwesikkel op ‘n jaarlikse basis aan die tempel gegee het.
En die getalle in Eksodus 38 maak net sin, as jy aanvaar dat daar inderdaad 603 500 weerbare manne was soos Eksodus 12 dit het.
Eksodus 38:25-26 gee die hoeveelheid halfsikkels silwer wat elkeen van die weerbare manne vir die tabernakel gegee het as 100 talente en 1 775 sikkels silwer. ‘n Talent was 3 000 sikkels silwer.
Werk nou terug van ‘n sikkel af na hierdie totaal. Daar was 3 000 sikkels in ‘n talent. Maal nou 3 000 sikkels met 100 talente en jy kry 300 000 sikkels. Tel die 1 775 sikkels by en die totale aantal sikkels was 301 775.
Wanneer jy nou hierdie getal vermenigvuldig met twee om die halfsikkel (beka) prys vir elke weerbare man te bereken, kry jy 603 550 weerbare manne!
As jy dus die interne konsekwentheid van Eksodus 38 met die res van Eksodus wil handhaaf, kan jy eintlik nie anders as om ʾě·lěp̄ in Eksodus 12 in die betekenis van “duisend” te vertaal nie, want anders maak die sikkels silwer van Eksodus 38 nie meer sin nie.
Wat ‘n mens net voor die besef te staan bring, sê eerder jy verstaan nie iets in die Bybel nie, as wat jy begin om die Bybel te verander na jou smaak, want so gou soos jy kan sê “beka“, is jy dieper in ‘n ander probleem in!